**សេចក្តីប្រកាសព័ត៌មាន**

ក្រុមហ៊ុន VTRUST Appraisal និងក្រុមហ៊ុនក្រេឌីត ប្យូរ៉ូ ខេមបូឌា ចុះកិច្ចព្រមព្រៀងលើការដាក់ឱ្យប្រើប្រាស់ជាផ្លូវការផ្លេតហ្វមវាយតម្លៃអចលនទ្រព្យ អ៊ីនឌីខេសិន​ ផ្លឹស (Indication Plus) ដល់គ្រឹះស្ថានហិរញ្ញវត្ថុនៅកម្ពុជា

**គោលបំណងនៃការចុះកិច្ចព្រមព្រៀងនេះគឺដើម្បីផ្តល់សេវាវាយតម្លៃអចលនទ្រព្យតាមកម្មវិធី *INDICATION PLUS* ដល់សមាជិកក្រុមហ៊ុនក្រេឌីតប្យួរ៉ូខេមបូឌាដែលមានគ្រឹះស្ថានហិរញ្ញវត្ថុជិត២០០ជាសមាជិកដើម្បីវាយតម្លៃអចលនទ្រព្យឱ្យបានត្រឹមត្រូវនិងអាចគ្រប់គ្រងហានិភ័យឥណទានបានប្រកបដោយប្រសិទ្ធភាព។**

**រាជធានីភ្នំពេញ, ២៨ មិថុនា ២០២២ -** ក្រុមហ៊ុនវីត្រាស់ អឹព្រេហ្សល និងក្រុមហ៊ុន ក្រេឌីត ប្យួរ៉ូ ខេមបូឌា (ស៊ីប៊ីស៊ី) បានសម្រេចកិច្ចសហការដាក់ឱ្យដំណើរការជាផ្លូវការ ផ្លេតហ្វមវាយតម្លៃអចលនទ្រព្យឌីជីថល អ៊ីនឌីខេសិន​ ផ្លឹស (Indication Plus) ដែល​អាចឱ្យសមាជិកក្រុមហ៊ុន ស៊ីប៊ីស៊ី ប្រើប្រាស់ដើម្បីបង្កើន​ប្រសិទ្ធភាពវាយតម្លៃអចលនទ្រព្យ និង​គ្រប់គ្រងហានិភ័យឥណទាន​។

ក្រុមហ៊ុនទាំងពីរបានចុះកិច្ចព្រមព្រៀងលើកិច្ចសហការនេះនៅថ្ងៃអង្គារ ទី២៨ ខែមិថុនា ដោយមានការចុះហត្ថលេខារវាងលោក វង្ស សុខាល ប្រធានក្រុមប្រឹក្សាភិបាលក្រុមហ៊ុនវីត្រាស់ អឹព្រេហ្សល និងលោក អឿ សុធារ័ត្ន នាយកប្រតិបត្តិក្រុមហ៊ុនក្រេឌីត ប្យួរ៉ូ ខេមបូឌា។ ពិធីនេះក៏មានការអញ្ជើញ​ចូលរួមជាអធិបតីពី លោកជំទាវ ជា សិរី ប្រធានក្រុមប្រឹក្សាភិបាលក្រុមហ៊ុនក្រេឌីត ប្យួរ៉ូ ខេមបូឌា និងជាអគ្គនាយកបច្ចេកទេសធនាគារជាតិនៃកម្ពុជា និង ឯកឧត្តម ជូ វណ្ណៈ អគ្គនាយកនៃនិយ័តករអចលនទ្រព្យ និងបញ្ចាំ និងថ្នាក់ដឹកនាំ​ជាន់ខ្ពស់​របស់​ក្រុមហ៊ុនទាំងពីរ​​​​។

តាមរយៈកិច្ចព្រមព្រៀងនេះ សមាជិកទាំងអស់របស់ ក្រុមហ៊ុន ស៊ីប៊ីស៊ី ដែលជាស្ថាប័នហិរញ្ញវត្ថុ អាចប្រើប្រាស់ ផ្លេតហ្វមអ៊ីនឌីខេសិន ផ្លឹស (Indication Plus) ដើម្បីវាយតម្លៃអចលនទ្រព្យរបស់អតិថិជនដែលដាក់ធានាដើម្បីស្នើកម្ចីបានគ្រប់ទីកន្លែងនៅទូទាំងប្រទេសកម្ពុជាដោយភាពងាយស្រួល និងឆាប់រហ័ស។ ផ្លេតហ្វមវាយតម្លៃអចលនទ្រព្យឌីជីថល អ៊ីនឌីខេសិន​ ផ្លឹស ជាសេវាវាយតម្លៃអចលនទ្រព្យទំនើប ទាន់សម័យតាមបែបឌីជីថល ដែលអាចវិភាគ និងចេញជារបាយការណ៍វាយតម្លៃអចលនទ្រព្យទាំងសង្ខេប និងពេញលេញដោយស្វ័យប្រវត្តិតាមស្តង់ដារវាយតម្លៃអចលទ្រព្យអន្តរជាតិ។

លោក វង្ស សុខាល ប្រធានក្រុមប្រឹក្សាភិបាល ក្រុមហ៊ុនវីត្រាស់ អឹព្រេហ្សល បានបញ្ជាក់ថា៖ «កិច្ចសហការនៅថ្ងៃនេះ គឺជាគំរូល្អ​​មួយនៃការរួមកម្លាំងគ្នា​រវាងក្រុមហ៊ុនក្នុងវិស័យអចលនទ្រព្យ និងវិស័យហិរញវត្ថុ ដែលសុទ្ធសឹងជាវិស័យស្នូលសម្រាប់ជំរុញកំណើនសេដ្ឋកិច្ចកម្ពុជា។»

លោកបន្ថែមថា៖ «ការមានសេវាវាយតម្លៃអចលនទ្រព្យប្រកបដោយតម្លាភាព ឆាប់រហ័ស និងគុណភាពគួរឱ្យទុកចិត្ត ពិតជាមានសារៈសំខាន់ណាស់សម្រាប់អនុម័តឥណទានឱ្យបានត្រឹមត្រូវ ព្រោះថាអ្នកទទួលកម្ចីអាចទទួលបានកម្ចីសមនឹងតម្លៃទ្រព្យដែលបានដាក់ធានា និងលទ្ធភាពសងជាក់ស្តែង ហើយស្ថាប័នផ្តល់កម្ចីអាចគ្រប់គ្រងហានិភ័យបានត្រឹមត្រូវស្របតាមសេចក្តីណែនាំរបស់ធនាគារជាតិនៃកម្ពុជា»។

~~លោក អឿ សុធារ័ត្ន នាយកប្រតិបត្តិក្រុមហ៊ុន ​ក្រេឌីត ប្យួរ៉ូ (ខេមបូឌា) បានមានប្រសាសន៍ថា ក្នុងចំណោមឥណទានសរុប​នៅក្នុងវិស័យហិរញ្ញវត្ថុ មានជាង ៥០ ភាគរយគឺជាឥណទានដែលមានការធានាដោយមានទ្រព្យបញ្ចាំ។ ហើយក្នុងនោះ​ ទ្រព្យបញ្ចាំភាគច្រើនគឺជា​ដីធ្លី និង​ផ្ទះសម្បែង ដែលប្រតិបត្តិការនេះមានខ្ទង់ប្រហែល​ជា ១៥០ ០០០ ទៅ ២០០ ០០០ ប្រតិបត្តិការក្នុងមួយខែ​។~~

~~លោកបញ្ជាក់ថា៖«​​វីត្រាស់ជាក្រុមហ៊ុន មួយក្នុងចំណោមក្រុមហ៊ុនដែលមានជំហរច្បាស់លាស់យូរអង្វែង ហើយជាក្រុមហ៊ុនមួយដែលបានបម្រើនៅក្នុងវិស័យអចលនទ្រព្យជាយូរមកហើយគឺ​តាំងពីឆ្នាំ ២០០៤ មកម៉្លេះ។ ការ​សម្រេចកិច្ចព្រមព្រៀងសហការគ្នា​នៅថ្ងៃនេះ​នឹងជួយ​​​បង្កើន​ដំណោះស្រាយ និង​​ពង្រឹងប្រសិទ្ធភាពប្រតិបត្តិការផ្តល់នូវ​សេវា​ព័ត៌​​មាន​​ហិរញ្ញវត្ថុ ឧបក​រណ៍​​​​វិភាគ​​ទិន្នន័យ និង របាយការណ៍​ឥណទាន ទៅ​ដល់​​ស្ថាប័ន​ហិរញ្ញវត្ថុ​​ទាំង​អស់​នៅក្នុងប្រទេស​​កម្ពុជា»។~~

~~របាយការណ៍របស់ស៊ីប៊ីស៊ី​បានបង្ហាញថា គិតត្រឹមដំណាច់ត្រីមាសទី១ ឆ្នាំ២០២២ នេះ ឥណទាន​អចលនទ្រព្យមានចំណែកដល់ទៅ ៥៤ ភាគរយ នៃសមតុល្យឥណទានបុគ្គលសរុបនៅកម្ពុជា​ប្រមាណ ១២ ពាន់លានដុល្លារ៕~~

***~~--------------------------------~~***

**អំពីក្រុមហ៊ុន វីត្រាស់ អឹព្រេហ្សល (VTrust Appraisal Co., Ltd)**

ក្រុមហ៊ុនវីត្រាស់ អឹព្រេហ្សល គឺជាក្រុមហ៊ុនវាយតម្លៃឈានមុខគេមួយនៅកម្ពុជា ដែលបានកំពុងផ្តល់សេវាកម្មវាយតម្លៃអចលនទ្រព្យជូនអតិថិជន ស្ថាប័ននានារួ មទាំងស្ថាប័នហិរញ្ញវត្ថុ និង វិនិយោគិនក្នុងស្រុក និងអន្តរជាតិ នៅក្នុងវិស័យពាណិជ្ជកម្មលំនៅដ្ឋាននិងឧស្សាហកម្មអចលនទ្រព្យនៅកម្ពុជា។

ជិត ២ ទស្សវត្ស ចាប់តាំងពីការបង្កើតក្រុមហ៊ុនក្នុងឆ្នាំ ២០០៤មក ក្រុមហ៊ុនវីត្រាស់ អឹព្រេហ្សល ផ្តល់សេវាកម្មវាយតម្លៃដោយប្រព័ន្ឋបច្ចេកវិទ្យា អ៊ីនឌីខេសិន ផ្លើស ផ្លេតហ្វម យ៉ាងទូលំទូលាយដល់ ស្ថាប័នហិរញ្ញវត្ថុ ក្រុមហ៊ុនវិនិយោគ ក្រុមហ៊ុនអចលនទ្រព្យ នាយកដ្ឋានរដ្ឋាភិបាល អង្គការក្រៅរដ្ឋាភិបាល និងក្រុមហ៊ុននានា ប្រកបដោយតម្លាភាព រហ័សទាន់ចិត្ត និងមានលក្ខណៈត្រឹមត្រូវ ដែលប្រកបដោយក្រមសីលធម៌ វិជ្ជាជីវៈជូនដល់អតិថិជន។

**អំពី Credit Bureau Cambodia (CBC)**

ក្រុមហ៊ុនក្រេឌីត ប្យួរ៉ូ (ខេមបូឌា) ខូ អិលធីឌី​ (ស៊ីប៊ីស៊ី) គឺជាក្រុមហ៊ុន​ឈានមុខគេ ​ក្នុង​ការផ្តល់នូវ​សេវា​ព័ត៌​​មាន​​ហិរញ្ញវត្ថុ ឧបក​រណ៍​​​​វិភាគ​​ទិន្នន័យ និង របាយការណ៍​ឥណទាន ទៅ​ដល់​​ស្ថាប័ន​ហិរញ្ញវត្ថុ​​ទាំង​អស់ នៅក្នុងប្រទេស​​កម្ពុជា។

ដោយមានការជ្រោម​ជ្រែង ​​ពីធនាគារជាតិ​​នៃកម្ពុជា សមាគមធនាគារ​នៅ​កម្ពុជា សមាគមមីក្រូហិរញ្ញ​វត្ថុ​កម្ពុជា និង សាជីវកម្មហិរញ្ញវត្ថុអន្តរជាតិ ការិយាល័យ​​ឥណទាន​​​​ឯកជន​​​​លំដាប់​​​ពិភព​លោក ត្រូវបាន​បង្កើត​​​​ឡើង ​ដើម្បីឆ្លើយ​តប​​​ទៅនឹង​​តម្រូវការ​​​ របស់​​​ធនាគារ​ជាតិ​​ ក្នុងការ​ដំណើរ​ការ​​​​​ទីផ្សារ​​​​​ឥណទាន ​ដែល​​ត្រឹមត្រូវ មានតម្លាភាព និង អាចគ្រប់គ្រងបានល្អ ហើយ​អាច​ជួយ​​គាំទ្រ​​ដល់​ការ​រីកចម្រើនរបស់​សេដ្ឋ​កិច្ច​ជាតិ។

ស៊ីប៊ីស៊ី ​ជួយដល់​អតិថិជន និង សមាជិករបស់​ខ្លួន​​ទាំង​អស់ ​​ក្នុងការគ្រប់គ្រង​​​ហានិភ័យ និង ធ្វើការ​សម្រេច​​ចិត្ត​​បាន​ឆាប់​រហ័ស។​ តាមរយៈ​​ការប្រើប្រាស់​​ផលិតផល ឧបករណ៍​របាយ​​​​ការណ៍​​​ឥណទាន យើង​ជំរុញការ​​យល់​ដឹង​​​អំពី​​​អតិថិជន​​​ទូទៅ ទីផ្សារ និងសេដ្ឋកិច្ច។ យើង​ជួយ​​​ស្ថាប័ន​​​ជាសមាជិក ​ក្នុងការស្វែង​យល់​​​ពីអតិថិជន​​​​របស់​​ស្ថាប័ន​​នោះ និង​កសាង​​​​​ទំនាក់​​ទំនង​​​​កាន់​តែ​​​​​ប្រសើរ​​​ឡើង​ជាមួយ​អតិថិ​ជន។

បន្ថែមពីលើនេះ ស៊ីប៊ីស៊ី ក៏ជួយលើក​​ស្ទួយ​សេ្ថរ​ភាព​​​ហិរញ្ញវត្ថុ តាម​រយៈ​​ការផ្តល់​នូវ​​​ទិន្នន័យ​​​​​ដែល​ត្រឹមត្រូវ និងរហ័ស​ទាន់​ចិត្ត​​​ទៅ​ដល់​​​អតិថិជន និងវិស័យ​ហិរញ្ញវត្ថុ​ទាំង​​មូល ​​​ដែលអាច​ជួយ​ពួកគេ​​​​​ក្នុង​​ការ​គ្រប់គ្រង ​​​​រាល់​ទិដ្ឋភាព​​ហិរញ្ញវត្ថុរបស់​​​អាជីវកម្មរបស់​​​ពួកគេ។ យើង​ក៏​ជួយដល់អាជីវ​​កម្ម​ក្នុង​ប្រទេស​​​​កម្ពុជា ​ក្នុងការ​គ្រប់​គ្រង​​​ហានិភ័យ​ឥណទាន ការពារ​ពីការ​លួច​បន្លំ និងជួយធ្វើការសម្រេច​​ចិត្ត​បាន​លឿន។

គិតត្រឹមខែកក្កដា ឆ្នាំ២០២១ កន្លងទៅ ស៊ីប៊ីស៊ី មាន​សមាជិក​សរុប ១៧០​ ​ស្ថាប័ន រួមបញ្ចូលទាំង គ្រឹះស្ថាន​មីក្រូហិរញ្ញវត្ថុ ក្រុមហ៊ុន​ភតិសន្យា និងប្រតិបត្តិករឥណទាន​ជនបទ។